望夫化为石赋（以望远思深质随神变为韵）
白行简 (Tang)
至坚者石。最灵者人。何精诚之所感。忽变化而如神。离思无穷。已极伤春之目。贞心弥固。俄成可转之身。原夫念远增怀。凭高流盼。心摇摇而有待。目眇眇而不见。丝萝虽托。难立节以自持。金石比坚。故推诚而遂变。徒观夫其形未泐。其怨则深。介然而凝。类夫启母之状。确乎不拔。坚于王霸之心。口也不言。腹兮则实。形落落以孤立。势亭亭而迥出。化轻裙于五色。独认罗衣。变纤手于一拳。已迷纨质。矧乎石以表其贞。变以彰其异。结千里之怨望。含万里之幽思。绿云朝触。拂峨峨之髻鬟。微雨暮沾。洒涟涟之珠泪。杂霜华于脸粉。脱苔点于眉翠。昔居人代。虽云赋命在天。今化山椒。可谓成形于地。于是感其事。察其宜。采蘼芜之芳。生不相见。化芙蓉之质。死不相随。冀同穴于冥漠。成终天之别离。则知行高者其感深。迹异者其致远。委碧峰之窈窕。辞红楼之婉娩。下山有路。初期携手同归。窥户无人。终叹往而不返。嗟乎。贞志可嘉。高节惟亮。同胚浑之凝结。异追琢而成状。孤烟不散。若袭香于炉峰之前。圆月斜临。似对镜于庐山之上。形委化而已久。目凝睇而犹望。悲夫思妇于行人。莫不睹之而惆怅。